Mikloško, Jozef, poslanec NR SR (2013-05-24):
Vážený pán podpredseda vlády, vážený pán minister, dovoľte pár slov, prihlásil som sa už dávno, pred dvoma týždňami, nemôžem túto tému nechať len tak. Pani predchádzajúcej kolegynke by som poďakoval, že tak dôležitú matematiku vidí najmä pre ženy. Isteže je to dôležité už potom, keď má štyri deti, tak akurát, že ich bude počítať, to je jediné, čo jej z tej matematiky zostane, moja dcéra je tak. (Reakcia z pléna.) No a chcem povedať, že tá sendvičová generácia je taká dnes, že dnes už päť generácií žije pokope, čiže fakt, že tá stredná sa musí starať o dve dole a o dve hore, to je pravda, čiže tie ženy sú veľmi vyťažené a nielen po 60, do 60 rokov, ale viacej nad 70 rokov, mám svokru, ktorá má, má 95 rokov, takže viem, o čom hovorím. A tretiu poznámku ešte, že je taká pani historička Závacká, Záblacká? (Reakcie z pléna.) Ako? (Reakcie z pléna.) Závacká. No jej, tá jej mamička je troška tvrdá na náboženstvo, na cirkev, iste má svoju pravdu, a jej dcéra, ktorá nedávno v Pravde poukázala na moju mamu ako veľkú feministku pred mnohými rokmi, na čo som bol veľmi hrdý, a ešte som sa jej zabudol za to poďakovať, vraj má zo Živeny mnoho článkov. Teším sa. Hneď na začiatku to poviem, že rodová rovnosť je dobrá vec aj každoročne že ju sem dávame, ale celkove to súvisí s ľudskými právami. Vždy tu orodujem za to, aby aj problematika celkovo ľudských práv, rodová rovnosť je len málo z toho, Rómovia, menšiny, deti, podľa deklarácie a podľa našej ústavy by tu raz mohla odznieť. Je to momentálne na troch ministerstvách, teda ministerstvo práce, sociálnych vecí, ministerstvo zahraničia a na úrade vlády, a teda raz porozprávať o tej problematike by nezaškodilo. Myslím si, že už Kristus bol prvý, ktorý presadzoval rodovú rovnosť, zdvihol ženu v čase, keď bola naozaj ničím, to treba povedať. Na druhej strane, nedávno, pár dní tomu nazad, Konferencia biskupov Slovenska mala konferenciu o rodovej rovnosti. Ja som tam nebol pozvaný, nevedel som o nej, až dodatočne, nechcem tu otvárať, k čomu tam došli, ale tejto téme sa teda venuje aj cirkev. Správa hneď v úvode hovorí, že neopakuje rok 2011, to je dobre, lebo potom by som mohol aj svoj príspevok z minulého roku opakovať. Zdôrazňuje, že hovorí o analýze problému, čo sa potom vytratí v správe, a ide do veľa štatistík, ktoré nie vždy sú celkom komentované. Určite ženy to vždy mali ťažšie ako muži, to je pravda, musia byť matky, manželky, domácnosti prác a tak ďalej. Určite tam by im mali pomôcť deti a, samozrejme, manžel, dúfam, moja manželka nepočúva, tí druhí musia žene pomôcť, aby proste to vydržala, tie veľké tlaky. Veľa sa tam hovorí o rodovej perspektíve, je veľmi dôležitá, tuším v roku 2014 bude Medzinárodný rok rodiny, čiže tam by som veľmi prosil nejaký projekt na túto tému podniknúť, iste to súvisí vzájomne. Je tam veta, že kríza prinesie možnosť radikálnych zmien, kríza je šanca, nevšimol by som si, že by v tejto kríze nejaké veľké radikálne zmeny sme v tomto smere priniesli. Je tam veta, že špeciálny dopad krízy u nás, je zhoršená ochrana počas tehotenstva. Tiež sa mi nezdá, že by som zbadal, že by kríza toto priniesla, no iste tou zamestnanosťou žien snáď, ale my máme, to už povedala aj pani poslankyňa Vášáryová, nadštandardnú starostlivosť o matku, 34 týždňov materská dovolenka, 37 týždňov, keď je žena sama, 43, keď sú dvojičky, to nikde vo svete v podstate nie je, je to vymoženosť, ktorú si treba udržať. Hovorí sa tam o probléme jednorodičovských rodín, ten problém úzko súvisí s rozvodovosťou. U nás je temer 50 % rozvodovosť, tam je pes zakopaný, a teda veľmi stále horlím – školiť mladých ľudí predtým, ako vstúpia do manželstva, veľmi rýchlo, dovtedy sa na to vôbec nepripravovali, ani na manželstvo, ani na rodičovstvo, školiť ich, vysvetliť im, čo ich čaká, že to nebude furt také fajn, ako sa to zo začiatku zdá. Problém je aj sólo starobných dôchodkov žien, to je pravda, naozaj tie sú veľmi nízko s príjmami, upozorňujem – a aj zákon o rodine to hovorí – na deti a o tom, že tie deti musia a majú pomáhať. O tej exekúcii tu sa často hovorilo, správa hovorí, že 30 900 dôchodkov je exekvovaných, Lojzo Hlina hovorí už o 41-tisíc, to od konca minulého roka mohlo stúpnuť. Je to vážny problém a ľudia, keď dostanú 116 eur na mesiac, je skutočne málo. Veľmi sa tam hovorí o tyranii v rodine v prospech žien, no určite je to pravdou, len ja poznám aj mnoho mužov, ktorí hovoria, že sú týraní, je celá organizácia o tom, je celá organizácia, ktorá bojuje o deti, deti sú často zálohou, takou zámienkou, ktorou si manželia vzájomne vybavujú svoje účty. Veľmi sa tam hovorí o ochrane materstva, to je pekné, a o nároku na voľno najmä v nedeľu. Tu sa často hovorí: nedeľa pre každého, voľná nedeľa a tak ďalej, bez práce, nateraz to neprechádza ani v parlamente, ani v spoločnosti. Zaujímavé by bolo vedieť, ako sa využívajú európske sociálne fondy v prospech rodovej rovnosti. Nie je známe, ale zrejme aj tam je veľa peňazí a neviem, kto ich čerpá, iste sa to dá zistiť, ale som to nezistil. Konštatovanie, že v manažérstve a vo vysokých funkciách je len 31 % žien, ja myslím, že to je výborné. Boli tu českí senátori, včera sme hovorili o tom, ako je to u nich, tak nie je to o nič lepšie, len hovoria, a to som ja tiež toho názoru, že žena, keď chce byť v politike, tak v nej bude, keď nechce byť a čaká, že ju pozvú, tak v nej nikdy nebude. A to je určite presadenie sa cez tú mužskú bagáž, je nutné, aby mala lakte, aby išla do toho, aby vedela, že je to riziko a tak ďalej. Je tam toľko žien, koľko tam chce byť, sme sa zhodli s Čechmi, ale možnože ma za to ešte niekto vyhreší. Počet žien, absolventiek vysokoškolského štúdia viacnásobne prevyšuje počet mužov, čiže tam je to opačne. Zaujímavé, učiteľky – je 89 % na základných školách, 71 % na stredných a vysokoškoláci 44 %, čiže tam je to, myslím, veľmi dobré v prospech žien. Ženy majú aj priemerný život podstatne väčší ako muži, čiže tam by rodová rovnosť tiež mohla platiť. Kompetenčný zákon som už kritizoval v tom, že naozaj tá problematika ľudských práv je rozfrckaná aspoň po troch vážnych inštitútoch – úrad vlády, ministerstvo práce, sociálnych vecí a ministerstvo zahraničia. To nie je jednotné a malo by tom byť pod jedným, trebárs pod predsedom vlády alebo pod jedným ministerstvom. (Zaznievanie gongu.) Ja mám ešte také, 14.00 hod., štyri minútky... (Prerušenie vystúpenia predsedajúcim.)